Þarna höfðu þingmenn tækifæri til að láta í ljós andstöðu sína við þessa fyrirætlan hefðu þeir haft þrek og þor til þess . Þeir gerðu það ekki . Píratar og samfylkingarfólk heldur áfram að verja skammarlega framgöngu sína vegna hátíðarfundar alþingis á Þingvöllum miðvikudaginn 18. júlí . Samfylkingarmaðurinn Birgir Hermannsson stjórnmálafræðingur ritar grein á vefsíðuna Kjarnann sunnudaginn 22. júlí þar sem hann sakar Steingrím J. Sigfússon , forseta alþingis , um að vinna markvisst að því að sundra þingheimi og eyðileggja hátíðarfundinn með því að bjóða Piu Kjærsgaard , forseta danska þingsins , til að flytja þar ávarp . Sumardaginn fyrsta 19. apríl 2018 var Steingrímur J. Sigfússon þingforseti með fríðu föruneyti í Jónshúsi í Kaupmannahöfn og afhenti Tryggva Ólafssyni listmálara verðlaun kennd við Jón Sigurðsson . Daginn eftir fór Steingrímur J. í danska þingið og hitti Piu Kjærsgaard þingforseta . Fékk hún þennan fána í þakklætisskyni fyrir að ætla að flytja hátíðarræðu á Þingvallafundi alþingis 18. júlí 2018 . Myndin er tekin í danska þinginu og birtist á vefsíðu alþingis , Þrátt fyrir þetta tilstand láta einhverjir varaforsetar alþingis eins og þeir hafi aldrei heyrt minnst á Piu Kjærsgaard fyrr en síðdegis 17. júlí . Á hvaða tungli búa þeir sem þannig láta ? Steingrímur J. sagði eftir hátíðarfundinn að hann hefði ekki vitað að píratar ætluðu ekki að sækja hann fyrr en hann var á leiðinni í rútu til Þingvalla . Árásir pírata í garð Steingríms J. voru upphaflega reistar á því að hann hefði ekki greint þeim nógu snemma frá því að Kjærsgaard mundi flytja þar ræðu . Daginn fyrir hátíðarfundinn , þriðjudaginn 17. júlí , sagði Steingrímur J. í lok þingfundar þegar hann boðaði þingheim til fundarins á Þingvöllum : „ Enn fremur mun forseti danska Þjóðþingsins sitja fundinn og ávarpa hann fyrir hönd dönsku þjóðarinnar . Ræðan verður þýdd á íslensku . Verður þetta í fyrsta sinn á seinni árum sem erlendur maður ávarpar Alþingi . Forseti og forsætisnefnd [ Jón Þór Ólafsson pírati situr í henni ] telur að tilefnið sé að þessu sinni ærið , á þessum hátíðarfundi þingsins til að minnast svo mikilsverðs samnings mill þjóðanna . Ég vona að engar athugasemdir séu gerðar við þessar fyrirætlanir forseta . “ Þarna höfðu þingmenn tækifæri til að láta í ljós andstöðu sína við þessa fyrirætlan hefðu þeir haft þrek og þor til þess . Þeir gerðu það ekki – lítilmennska pírata birtist svo í fjarveru þeirra daginn eftir og Helgu Völu Helgadóttur , Samfylkingu , með því að hún laumaðist af hátíðarfundinum ( lét þó fjölmiðla vita ) og brá sér frá í kvöldverði forseta alþingis þegar Kjærsgaard flutti þar ræðu . Birgir Hermannsson segir að „ fjölmargir þingmenn “ hafi mætt með dönsk barmmerki og auglýst þau sérstaklega á samfélagsmiðum og „ einn þingmaður fann sig knúinn til að flytja hluta af ræðu sinni á dönsku “ . Af tilliti til Loga Einarssonar , formanns Samfylkingarinnar , lætur Birgir þess ekki getið að hann var sá sem sagði nokkur orð á dönsku . Hvers vegna hreyfði þetta fólk ekki andmælum í þingsalnum sjálfum þegar tækifærið gafst ? Björn Leví Gunnarsson , þingmaður pírata , kaus meira að segja að þegja á alþingi þegar þingforseti gaf mönnum færi til andmæla í lok þingfundar 17. júlí . Hann tekur hins vegar til máls í Morgunblaðinu í dag ( 23. júlí ) og slær um sig með því að gefa til kynna að brotin hafi verið þingskapalög ef ekki stjórnarskráin með því að leyfa Kjærsgaard að ávarpa alþingi . Það sem gerðist núna var að alþingi ákvað í tilefni af hátíðarfundi sínum , án þess að andmælum væri hreyft , að forseti danska þingsins ávarpaði fundinn eftir að þingið hafði lokið dagskrá sinni . Því má auðvitað velta fyrir sér hvort þetta sé óæskilegt ; hvort hætta sé á ferðum – eða var það bara hræðslan við Piu Kjærsgaard sem ærði pírata og hluta Samfylkingarinnar ? Olli svo miklum ótta að þau þorðu ekki að andmæla á réttum stað og tíma .